Fir-rumanz klassiku "Ir-Razzett tal-Bhejjem" ta' George Orwell, tissemma l-kwotazzjoni ċelebri li tgħid xi ħaġa hekk: Il-bhejjem huma kollha ugwali, imma ċerti bhejjem huma aktar ugwali mill-oħrajn. L-istess jista' jingħad għall-periti. Hemm periti kwalunkwe, imbagħad ikollok "Il-Perit", u hawn ma qed nirreferi għal ebda politiku jew eks prim ministru. Għas-sinjorina li ħadet ħsiebna, fost mejda periti, "Il-Perit" kien wieħed minna biss, u bix-xieraq: l-organizzatur. Hekk irriżulta meta ltqajna tmien superstiti tal-kors tal-arkitettura tal-1980 – 87, biex niċċelebraw il-25 sena (miżjuda b'waħda) ta' minn meta ggradwajna. Xi ftit inqas xagħar (fil-każ ta' xi wħud, speċjalment Il-Perit, ħafna inqas…) jew forsi xi naqra iktar kilogrammi, imma l-bqija tista' tgħid talekwale, u mhux biss imma komplejna għaddejjin bid-diskors bejnietna daqs li kieku 25 sena (miżjuda b'waħda) qatt ma kienu. L-inbid ġie kkunsmat, u wara aktar inbid, kif ukoll l-ikel u biex nagħlqu deżerta u flixkun limonċello 'on the house', u l-ħin tar bla ma rajnieh għaddej. Prosit l-aħwa, ħbieb tiegħi, u grazzi wkoll lill-"Perit", anki tal-kliem sorprendenti ta' tifħir li kellu għall-kitbiet li niġi nħarbex hawn xi kultant. Ħadt pjaċir li erġajt iltqajt magħkom, kollha kemm intom.